b'\n_START_ARTICLE_\nKommunistinen nuorisointernationaali\n_START_PARAGRAPH_\nKommunistinen nuorisointernationaali (KNI) oli 1907\xe2\x80\x931943 toiminut kansainv\xc3\xa4linen nuorisoj\xc3\xa4rjest\xc3\xb6jen yhteisty\xc3\xb6organisaatio. J\xc3\xa4rjest\xc3\xb6 perustettiin nimell\xc3\xa4 Sosialististen nuorisoj\xc3\xa4rjest\xc3\xb6jen kansainv\xc3\xa4linen liitto (IVSJO), mutta se vaihtoi nimens\xc3\xa4 vuonna 1919 ryhdytty\xc3\xa4\xc3\xa4n l\xc3\xa4heiseen yhteisty\xc3\xb6h\xc3\xb6n Kommunistisen internationaalin kanssa. Ennen maailmansotaa IVSJO oli Toisen internationaalin nuoriso-osasto._NEWLINE_IVSJO perustettiin maaliskuussa 1907 Stuttgartissa. Ensimm\xc3\xa4iseksi puheenjohtajaksi valittiin belgialainen Hendrik De Man. T\xc3\xa4t\xc3\xa4 seurasi Robert Danneberg (1908\xe2\x80\x931915). Saksalaisilla oli IVSJO:n perustamisessa keskeinen rooli ja liiton ensimm\xc3\xa4isen\xc3\xa4 p\xc3\xa4\xc3\xa4sihteerin\xc3\xa4 ty\xc3\xb6skenteli Karl Liebknecht._NEWLINE_Ensimm\xc3\xa4isen maailmansodan riehuessa IVSJO piti huhtikuussa 1915 Berniss\xc3\xa4 edustajakokouksen, johon osallistui edustajia yhdeks\xc3\xa4st\xc3\xa4 maasta. Delegaatit riiteliv\xc3\xa4t esimerkiksi suhtautumisesta sotaan. Enemmist\xc3\xb6ksi muodostui eurooppalaisten sosialidemokraattisten puolueiden ja Toisen internationaalin linjaan kriittisesti suhtautunut suuntaus. V\xc3\xa4hemmist\xc3\xb6\xc3\xb6n j\xc3\xa4\xc3\xa4neet vet\xc3\xa4ytyiv\xc3\xa4t tapahtuneen j\xc3\xa4lkeen liiton toiminnasta. Monet nuorisoliitot hajosivat sodan aikana. Vuoden 1915 kokous p\xc3\xa4\xc3\xa4tti alkaa julkaista lehte\xc3\xa4 Die Jugendsinternationale. Willi M\xc3\xbcnzenberg j\xc3\xa4rjesti kansainv\xc3\xa4lisen osaston perustamisen Berniin._NEWLINE_20. marraskuuta 1919 IVSJO piti Berliiniss\xc3\xa4 ensimm\xc3\xa4isen edustajakokouksensa sodan j\xc3\xa4lkeen. Kahtatoista j\xc3\xa4senliittoa edustaneet osanottajat p\xc3\xa4\xc3\xa4ttiv\xc3\xa4t tuolloin muuttaa j\xc3\xa4rjest\xc3\xb6n nimeksi Kommunistinen nuorisointernationaali, jonka ensimm\xc3\xa4isen\xc3\xa4 kongressina, vankilasta vapautuneen M\xc3\xbcnzenbergin organisoimaa, Berliinin kokousta on sittemmin pidetty. KNI:sta tehtiin Kominternin nuorisoj\xc3\xa4rjest\xc3\xb6 ja M\xc3\xbcnzenbergist\xc3\xa4 KNI:n toimeenpanevan komitean p\xc3\xa4\xc3\xa4sihteeri._NEWLINE_KNI:n toinen kongressi pidettiin monien vaikeuksien j\xc3\xa4lkeen 1921 Moskovassa juuri ennen Kominternin vastaavaa kongressia. Komintern p\xc3\xa4\xc3\xa4tti alkaa suhtautua tiukemmin j\xc3\xa4senj\xc3\xa4rjest\xc3\xb6jens\xc3\xa4 politiikkaan ja KNI noudatti tapojensa mukaan isoveljens\xc3\xa4 ohjeita. Komintern ohjeisti my\xc3\xb6s kaikkien KNI:n j\xc3\xa4senj\xc3\xa4rjest\xc3\xb6jen nimien muuttamisen muotoon "x:n kommunistinen nuorisoliitto". Kommunistiset nuorisoliitot seurasivat maidensa kommunististen puolueiden linjauksia varsin uskollisesti. P\xc3\xa4\xc3\xa4sihteerin teht\xc3\xa4viss\xc3\xa4 M\xc3\xbcnzenbergi\xc3\xa4 seurasi Voja Vujovic. KNI lakkautettiin Kominternin lakkauttamisen yhteydess\xc3\xa4 1943.\n_START_SECTION_\nJ\xc3\xa4senj\xc3\xa4rjest\xc3\xb6t\n_START_PARAGRAPH_\nKNI:hin kuului kymmeni\xc3\xa4 nuorisoj\xc3\xa4rjest\xc3\xb6j\xc3\xa4 ymp\xc3\xa4ri maailmaa. Perustavassa kokouksessa Berliiniss\xc3\xa4 1919 oli l\xc3\xa4sn\xc3\xa4 19 edustajaa 14 maasta. Uusia j\xc3\xa4senliittoja hyv\xc3\xa4ksyttiin t\xc3\xa4m\xc3\xa4n j\xc3\xa4lkeen runsaasti ja toisessa kongressissa kes\xc3\xa4kuussa 1921 niit\xc3\xa4 oli jo 36. Seuraavan vuoden kongressissa j\xc3\xa4senj\xc3\xa4rjest\xc3\xb6j\xc3\xa4 oli 38 ja vuonna 1924 jo 60. Viidennen kongressin aikaan (1928) KNI:hin kuului 46 j\xc3\xa4senliittoa._NEWLINE_Suomesta KNI:hin kuului vuodesta 1921 Suomen sosialidemokraattinen nuorisoliitto (SSN), jonka viranomaiset lakkauttivat, osin t\xc3\xa4st\xc3\xa4 syyst\xc3\xa4, vuonna 1923. Salainen, KNI:hin kuulunut, Suomen kommunistinen nuorisoliitto (SKNL) perustettiin 1925 ja se toimi vuoteen 1936.'